મેરી કોમ આજે કોઈ પહેચાનની મોહતાજ નથી. પૂરા વિશ્ર્વમાં તેણીએ પોતાની પ્રતિભા અને લડાયક જુસ્સાથી એક અલગ પ્રકારનો રુત્બો હાંસલ કર્યો છે. આ એક એવી ભારતીય મહિલા છે જેણે એ સાબિત કરી બતાવ્યું છે કે માતા બન્યા બાદ એક મહિલાની જિંદગી ફક્ત બાળકો અને ઘર ગૃહસ્થી સુધી સીમિત નહીં પણ તેનાં સપનાં પૂરાં કરવાનો હક્ક રાખે છે. અનેક સંઘર્ષો બાદ પણ મેરી કોમે ક્યારેય હાર માની નથી. બોક્સિગંની રમત મહિલાઓ માટે નથી, તેવા પૂર્વગ્રહને તેણીએ તોડ્યો જ નથી, પણ પાંચ વખત આ કઠિન રમતમાં આપબળે વર્લ્ડ ચેમ્પિયન પણ બની છે. હવે મેરી કોમે તેની કારકિર્દીના આખરી પડાવમાં ફરી એક વાર રિંગમાં મજબૂતીથી વાપસી કરી છે અને એશિયાઈ ચેમ્પિયનશીપમાં ૪૮ કિલો ગ્રામ વર્ગમાં ગોલ્ડ મેડલ જીત્યો છે. મેરી કોમ આ સ્પર્ધામાં અગાઉ ચાર ગોલ્ડ અને એક સિલ્વર મેડલ જીત્યા હતા. તે ૨૦૦૩, ૨૦૦૫, ૨૦૧૦ અને ૨૦૧૨માં ચેમ્પિયન બની હતી. જ્યારે ૨૦૦૮માં તેને રજત ચંદ્રકથી સંતોષ માનવો પડ્યો હતો. મેરીકોમની આ મુઠ્ઠી ઊંચેરી સફળતા દેશ માટે આ ખાસ કરીને મહિલાઓ માટે ગર્વની વાત છે.